Document ID: 31975R1031

ΚΑΝΟΝΙΣΜΟΣ (ΕΟΚ) αριθ. 1031/75 ΤΗΣ ΕΠΙΤΡΟΠΗΣ της 17ης Απριλίου 1975 περί καθορισμού του γεγονότος του γενεσιουργού του δικαιώματος ενισχύσεως για τους βαμβακόσπορους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1516/71 του Συμβουλίου της 12ης Ιουλίου 1971 περί καθιερώσεως συστήματος ενισχύσεως για τους βαμβακόσπορους(1), και ιδίως το άρθρο 1 παράγραφος 5,
Εκτιμώντας:
ότι, σύμφωνα με το άρθρο 4 παράγραφος 2 του κανονισμού (ΕΟΚ) αριθ. 1134/68 του Συμβουλίου, της 30ής Ιουλίου 1968(2), περί καθορισμού των κανόνων εφαρμογής του κανονισμού (ΕΟΚ) αριθ. 653/68 περί των όρων τροποποιήσεως της αξίας της λογιστικής μονάδος που χρησιμοποιείται για την κοινή γεωργική πολιτική(3) για τις πράξεις που γίνονται στο πλαίσιο της κοινής γεωργικής πολιτικής, τα ποσά που οφείλονται από ένα Κράτος μέλος ή έναν οργανισμό δεόντως εντεταλμένο, εκφρασμένα σε εθνικό νόμισμα και αντιπροσωπεύοντα ποσά καθορισμένα σε λογιστικές μονάδες, καταβάλλονται με βάση τη σχέση λογιστικής μονάδος και εθνικού νομίσματος που ίσχυε κατά τη στιγμή πραγματοποιήσεως της πράξεως ή μέρους της πράξεως-
ότι, σύμφωνα με το άρθρο 6 του κανονισμού (ΕΟΚ) αριθ. 1134/68 θεωρείται ως στιγμή πραγματοποιήσεως της πράξεως η χρονολογία κατά την οποία συντελείται το γεγονός το γενεσιουργό της απαιτήσεως της σχετικής προς το ποσό που αναφέρεται στην πράξη αυτή, όπως το γενεσιουργό αυτό γεγονός ορίζεται από την κοινοτική ρύθμιση ή, ελλείψη αυτής και εν αναμονή, από τη ρύθμιση του ενδιαφερομένου Κράτους μέλους-
ότι το γεγονός το γενεσιουργό του δικαιώματος ενισχύεως για τους βαμβακόσπορους συντελείται κατά την παραγωγή του βάμβακος- ότι είναι εν τούτοις πολύ δύσκολο να καθορισθεί η ακριβής χρονολογία παραγωγής δεδομένης παρτίδας-
ότι η πείρα έδειξε ότι το σύνολο σχεδόν της παραγωγής πραγματοποιείται το αργότερο εντός του μηνός Οκτωβρίου κατ' έτος- ότι, ως εκ τούτου, για την εξασφάλιση ομοιομόρφου εφαρμογής του καθεστώτος ενισχύσεως του προϊόντος αυτού, πρέπει να ληφθεί υπόψη, κατά τον υπολογισμό του ποσού της ενισχύσεως σε εθνικό νόμισμα, ο συντελεστής μετατροπής που ίσχυε στο τέλος της περιόδου που αναφέρεται ανωτέρω-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά την έννοια του άρθρου 6 του κανονισμού (ΕΟΚ) αριθ. 1134/68 το γεγονός το γενεσιουργό του δικαιώματος ενισχύσεως για τους βαμβακόσπορους θεωρείται ότι συντελείται την 1η Νοεμβρίου που έπεται της ενάρξεως περιόδου εμπορίας.
Άρθρο 2
Ο παρών κανονισμός αρχίζει να ισχύει την 1η Αυγούστου 1975.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 17 Απριλίου 1975.

Labels: 17
19